કુતિયાણાના ચુનારવાડ વાસમાં રહેતી અને માનસિક રીતે અસ્થિર પુષ્પાબેન હમીરભાઈ નામની મહિલાનું કારમાં ગુંગળાઈ જવાથી મોત થયું છે. આ અસ્થિર મગજની મહિલા પોલીસ સ્ટેશનમાં જ આશરો લેતી હોય અને પોલીસ કર્મચારીઓ દ્વારા માનવતા દાખવી અને તેને નિયમિત જમવાનું પણ આપવામાં આવતું હતું. આ મહિલા બે માસ પૂર્વે દારૂના ગુનામાં પોલીસે ડિટેઈન કરેલી ફોર્ડ કાર પોલીસ મથકના પ્રાંગણમાં જ પડી હતી જેમાં પુષ્પાબેન બે દિવસ પૂર્વે બેસી ગયા હતા. ત્યારબાદ આ કાર લોક થઈ જતાં બે દિવસ સુધી કારમાં ફસાયેલી મહિલાનું ગુંગળાઈ જવાથી મોત થયું હતું. બીજી બાજુ પુષ્પાબેન નજરે ન પડતા પોલીસ સ્ટેશનના સ્ટાફે આ મહિલા તેના ઘર પાસેના ચૂનારવાડ વિસ્તારમાં ચાલી ગયાનું માની લીધું હતું. દરમિયાન ગુરુવારે પોલીસ મથકમાં પાર્ક કરેલી કારમાં જ પુષ્પાબેનને મૃતદેહ નજરે પડતા પોલીસ કર્મચારીઓમાં દોડધામ મચી ગઈ હતી. તાકીદે મહિલાનો મૃતદેહ કારમાંથી બહાર કાઢી અને પી.એમ માટે જામગનર ખાતે ખસેડયો હતો. આ મહિલાનું ખરેખર ગુંગળાઈ જવાથી જ મોત થયું છે કે અન્ય કોઈ કારણોસર તે પી.એમ રિપોર્ટ બાદ જ સ્પષ્ટ થશે.